b'\n_START_ARTICLE_\nPatendikoost\xc3\xb6\xc3\xb6leping\n_START_PARAGRAPH_\nPatendikoost\xc3\xb6\xc3\xb6leping (ka: rahvusvaheline patendikoost\xc3\xb6\xc3\xb6leping; l\xc3\xbchend PCT) on 19. juunil 1970 Washingtonis alla kirjutatud ning 1979. aasta 28. septembril parandatud ja 1984. aasta 3. veebruaril muudetud rahvusvaheline leping, millele alla kirjutanud riigid moodustavad leiutiste kaitse eesm\xc3\xa4rgil koost\xc3\xb6\xc3\xb6liidu taotluste esitamiseks, otsinguks ja ekspertiisiks ning erialaste tehniliste teenuste osutamiseks._NEWLINE_Seda liitu nimetatakse Rahvusvaheliseks Patendikoost\xc3\xb6\xc3\xb6 Liiduks._NEWLINE_Eesti suhtes j\xc3\xb5ustus patendikoost\xc3\xb6\xc3\xb6leping 24. augustil 1994._NEWLINE_Patendikoost\xc3\xb6\xc3\xb6leping \xc3\xbchtlustab asjaajamist ja vormistamist \xc3\xbche- ja samasisulise patenditaotluse esitamisel korraga mitmesse sihtriiki.\n_START_SECTION_\nTaotluste esitamine\n_START_PARAGRAPH_\nLeiutise kaitse taotlusi v\xc3\xb5ib esitada igas lepinguosalises riigis kui patendikoost\xc3\xb6\xc3\xb6lepingule vastavaid rahvusvahelisi taotlusi._NEWLINE_Rahvusvaheline taotlus peab sisaldama avalduse, kirjelduse, \xc3\xbche- v\xc3\xb5i mitmepunktilise n\xc3\xb5udluse, \xc3\xbche v\xc3\xb5i mitu joonist (kui n\xc3\xb5utud) ja l\xc3\xbchikokkuv\xc3\xb5tte, nagu on m\xc3\xa4\xc3\xa4ratud patendikoost\xc3\xb6\xc3\xb6lepingus ja selle rakendusjuhendis._NEWLINE_Rahvusvahelise taotluse v\xc3\xb5ib esitada iga lepinguosalise riigi kodanik v\xc3\xb5i isik, kellel on selles riigis alaline elukoht._NEWLINE_Rahvusvaheline taotlus esitatakse etten\xc3\xa4htud vastuv\xc3\xb5tvasse ametisse, kes kontrollib ja k\xc3\xa4sitleb taotlusi, nagu on ette n\xc3\xa4htud lepingus ja selle rakendusjuhendis. Vastuv\xc3\xb5tvaks ametiks v\xc3\xb5ib olla liikmesriigi t\xc3\xb6\xc3\xb6stusomandi \xc3\xb5iguskaitseamet ehk patendiamet.'